V y h l á s e n i e

Národnej rady Slovenskej republiky k 50. výročiu prijatia Dohovoru o ochrane ľudských práv a základných slobôd

Schválené Národnou radou  Slovenskej republiky
uznesením z 26. októbra 2000 číslo 1104

	Národná rada Slovenskej republiky si slávnostne pripomína udalosť spred päťdesiatich rokov, keď dňa 4. novembra 1950 desať členských štátov Rady Európy v snahe posilniť spoločné úsilie medzinárodného spoločenstva prijalo Dohovor o ochrane ľudských práv a základných slobôd. Dohovor predstavuje jednu z najvýznamnejších ľudsko-právnych noriem v európskom i celosvetovom meradle a Slovenská republika sa stala jeho zmluvnou stranou zároveň so svojím vstupom do Rady Európy.

	Význam dohovoru, ktorý je založený na princípe univerzality a solidarity ľudských práv, pretrváva. Ako významný medzinárodno-právny dokument zahŕňa široký okruh občianskych a politických práv, ktorých výkon garantuje všetkým občanom Európy bez ohľadu na rasu, pohlavie, vek, vierovyznanie, politickú orientáciu, sociálny pôvod a národnostnú príslušnosť. Dohovor má preto i po pol storočí svojej platnosti nezastupiteľné miesto v európskom systéme ochrany ľudských práv, a to aj z hľadiska existencie vlastného súdneho mechanizmu – Európskeho súdu pre ľudské práva.

	My, poslanci Národnej rady Slovenskej republiky zdôrazňujeme nezastupiteľný význam napomáhania a ochrany ľudských práv na národnej aj medzinárodnej úrovni. Základnou úlohou preto zostáva vytváranie predpokladov pre posilňovanie atmosféry tolerancie v spoločnosti, vzájomného porozumenia a uplatňovania ideí právneho štátu.